U-I-140/93
Datum: 1994-10-19T00:00:00.000+01:00
ecli: ECLI:SI:USRS:1994:U.I.140.93
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 114 | 19.10.1994
dokument: US17174
akt: Zakon o denacionalizaciji (Ur. list RS, št. 27/91) (ZDen), 81. in 78. čl.
resitev: zavrženje
izrek: Pobuda za začetek postopka za oceno ustavnosti 81. člena zakona o denacionalizaciji se zavrže.

Postopek za preizkus pobude za oceno ustavnosti 78. člena istega zakona se ustavi.
stavek: 1. Če je poseg v pravice, pravne interese oziroma pravni položaj pobudnika odvisen od pravne interpretacije zakonske norme, norma pa še ni bila uporabljena, pobudnik za vložitev pobude ne izkazuje pravnega interesa.2. Če v pripravljalnem postopku pobudnik pobudo delno umakne, Ustavno sodišče v tem delu postopek ustavi.
odlocitev: sklep
geslo: Izkazan pravni interes kot procesni pogoj za začetek postopka pred ustavnim sodiščem na podlagi pobude.
Delni umik pobude - delna ustavitev postopka.
Denacionalizacija.
Pravna interpretacija zakonske norme.
podlaga: Ustava, 33. čl.
Zakon o pravdnem postopku (ZPP), 193. čl.
Zakon o Ustavnem sodišču RS (ZUstS) , 25. in 6. čl.
vlagatelj: Marta Jelačin, Ljubljana
datum_vloge: 1993-06-17T22:00:00.000Z
datum_odlocitve: 1994-10-18T23:00:00.000Z

# U-I-140/93

# 19/10-1994

# S K L E P

Ustavno sodišče je v postopku za preizkus pobude Marte Jelačin iz Ljubljane na seji dne 19/10-1994

## s k l e n i l o :

Pobuda za začetek postopka za oceno ustavnosti 81. člena Zakona o denacionalizaciji (Uradni list RS, št. 27/91) se zavrže.

Postopek za preizkus pobude za oceno ustavnosti 78. člena istega zakona se ustavi.

### O b r a z l o ž i t e v

#### A.

Pobudnica navaja, da je Bogdan Kump leta 1951 napisal lastnoročno oporoko, s katero je za univerzalno dedinjo vsega svojega premoženja določil ženo Jožico Kump. Leta 1958 mu je bil na podlagi Zakona o nacionalizaciji najemnih zgradb in gradbenih zemljišč (Uradni list FLRJ, št. 52/58) del premoženja podržavljen. Zapustnik je leta 1964 umrl, pristojno sodišče pa je na podlagi njegove oporoke, priznane po vseh upravičencih po Zakonu o dedovanju, izdalo sklep o dedovanju. Dedinja Jožica Kump je podedovala zapustnikovo premoženje, ki ga je imel ob smrti, ne pa tistega, ki mu je bilo podržavljeno.

Pobudnica je nečakinja in zakonita dedinja Jožice Kump, ki je leta 1984 umrla. Pobudnica meni, da je določba 81. člena Zakona o denacionalizaciji (v nadaljevanju: ZDen) nejasna, kar omogoča različno interpretacijo njene vsebine, zato naj bi bila v nasprotju s 33. členom Ustave. Določba izrecno ne opredeljuje, kakšne učinke ima oporočno razpolaganje v postopku denacionalizacije na premoženje, ki je bilo v oporoki zajeto, pa je bilo pozneje nacionalizirano. Ni jasno, ali je za učinkovanje oporoke glede tega premoženja potrebno soglasje zakonitih dedičev ali ne. Pobudnica meni, da bi se moral zaradi jasnosti in razlikovanja med oporočnimi razpolaganji pred podržavljanjem in tistimi po podržavljanju dopolniti 81. člen ZDen.

Pravni interes za vložitev pobude pobudnica utemeljuje s tem, ker je vložila zahtevek za denacionalizacijo, ni pa ji jasno pravno nasledstvo po pokojnem denacionalizacijskem upravičencu.

Pobudo za oceno ustavnosti 78. člena ZDen je pobudnica z vlogo z dne 8/9-1994 umaknila.

#### B.

Ustavnost 81. člena ZDen je Ustavno sodišče že presojalo in z odločbo U-I-96/92 z dne 9/12-1993 (objavljeno v Uradnem listu RS, št. 4/94) ugotovilo, da ni v neskladju z Ustavo. Ustavno sodišče je menilo, da je razmerje med oporočnim in zakonitim dedovanjem, ki ga določa izpodbijana določba, v skladu z ustavno pravico do zasebne lastnine in dedovanja iz 33. člena Ustave. V obrazložitvi je navedlo, da zapustnik v času sestavljanja oporoke premoženja, ki mu je bilo s katero izmed oblik podržavljanja vzeto, dejansko ni imel. Ureditev, ki bi omogočala v vseh primerih ugotavljanje zapustnikove volje, bi v bistvu pomenila konstruiranje njegove volje.

Pobudnica je svojo vlogo, s katero daje pobudo za oceno ustavnosti 81. člena ZDen, zasnovala na konkretnem dejanskem stanu. Vprašanje ustavnosti pobudnica navezuje na posledice, ki bi zanjo nastale, če bi se izpodbijana določba interpretirala z jezikovno metodo. Vprašanje se torej nanaša na ugotavljanje, ali je zapustnikova volja v času testiranja zajemala nacionalizirano premoženje, in v tej zvezi na aplikacijo 81. člena na ugotovljeni dejanski stan. Za ugotovitev normativnega sporočila izpodbijane zakonske določbe je poleg jezikovne metode razlage potrebno uporabiti logično, teleološko in po potrebi še druge metode razlage. Na ta način bi bilo mogoče ugotoviti pravne posledice, ki jih predvideva izpodbijana odločba.

Izpodbijana določba 81. člena ZDen neposredno ne posega v pobudničine pravice, pravne interese in njen pravni položaj. To bi se zgodilo šele potem, ko bi se interpretirala in uporabila tako, da bi pobudnica izgubila položaj pravne naslednice po denacionalizacijskem upravičencu v konkretni denacionalizacijski zadevi. V tem primeru bi bila pobudnica po izčrpanju vseh pravnih sredstev upravičena pri Ustavnem sodišču vložiti ustavno pritožbo. Pobudnica torej za pobudo za začetek postopka ne izkazuje pravnega interesa. V skladu z navedenim je Ustavno sodišče odločilo, da pobude ne sprejme in ne začne postopka za presojo izpodbijanega 81. člena ZDen.

Pobudnica je pobudo za začetek postopka za presojo ustavnosti 78. člena ZDen s pisno vlogo umaknila, zato je Ustavno sodišče v tem delu postopek ustavilo.

#### C.

Ustavno sodišče je sklep pod 1. točko izreka sprejelo na podlagi 25. člena, sklep pod 2. točko pa na podlagi 6. člena Zakona o Ustavnem sodišču (Uradni list RS, št. 15/94) v zvezi s 193. členom Zakona o pravdnem postopku, veljavnim na podlagi Ustavnega zakona za izvedbo Ustave Republike Slovenije, v sestavi: predsednik dr. Tone Jerovšek in sodniki mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.

P r e d s e d n i k

dr. Tone Jerovšek